«Си республикэ — си Урысей»
Урысейм и махуэм ирихьэлIэу КъБР-м Щэнхабзэм и министерствэмрэ Налшык къалэ округым и администрацэмрэ къызэрагъэпэща концертыр Къэрал концерт гъэлъэгъуапIэм и гупэм деж щыIэ утыкум щекIуэкIащ.
Абы кърихьэлIащ къалэдэсхэм ящыщу цIыху мин зыбжанэ. Фестивалым апхуэдэу хэтащ Къэбэрдей-Балъкъэр Республикэм и Парламентым и УнафэщI Егоровэ Татьянэ, КъБР-м и Правительствэм и УнафэщIым и къуэдзэ Битокъу Владимир, министерствэхэм, ведомствэхэм я унафэщIхэр, Парламентым и депутатхэр, жылагъуэ зэгухьэныгъэхэмрэ щэнхабзэ центрхэмрэ я лIыкIуэхэр.
Къызэхуэсахэм я нэгу зрагъэужьащ Къэбэрдей-Балъкъэрым и артист цIэрыIуэхэм, сабий ансамблхэм, къэфакIуэ гупхэм хэтхэм. Фестивалым хиубыдэу къызэIуаха гъэлъэгъуэныгъэм утыку къыщрахьащ сурэтыщI цIэрыIуэхэми мы гъуазджэ лIэужьыгъуэм дихьэх самодеятельнэ художникхэми я сурэтхэр, цIыху IэпщIэлъапщIэхэм я лэжьыгъэхэр.
Сурэтхэр Холлаевэ Марзият трихащ.
